OpenLLM-France/wikimedia huggingface dataset:
# Carles Bril

Carles Bril fou un organista i compositor que va romandre a la Col·legiata de Santa Anna a Terrassa.

## Obres conservades

Avui en dia, es conserven molt poques obres de Bril. Entre les més importants o, més reconegudes, trobem; un esborrany que conté els vuit tons sobre els Cantichs del Magnificat y Benedictus à 8 veus i el Psalm Laudate Pueri ab Orquesta.
Altres obres del compositor:
* Misa, 8V, vn, ob, tp, ac, 1786, E:MO.
* Magnificat, 4V, vn, ob, tp, ac, 1787, E:MO.

## Bibliografia

* Casares, Emilio, José López-Calo, Ismael Fernández de la Cuesta, and María Luz González Peña. 1999. Diccionario de la música española e hispanoamericana. [Madrid?]: Sociedad General de Autores y Editores.

## Referències

* 1 2 Codina i Giol, Daniel «Petites dades biogràfiques i historiogràfiques de músics catalans dels segles XVIII-XIX». Revista Catalana de Musicologia, 7, 2014, pàg. 115–129. DOI: 10.2436/20.1003.01.28. ISSN: 2013-3960.
# Portada/article agost 1
## Castell japonès

Els castells japonesos (城, shiro) eren fortaleses compostes principalment de pedra i fusta. Aquestes evolucionaren de les construccions de fusta dels segles anteriors fins a les formes conegudes del segle xvi. De la mateixa forma que els castells europeus, els castells japonesos eren construïts per a vigilar llocs estratègics o importants com ports, rius, camins i quasi sempre tenien en compte les característiques del lloc per a la seva defensa.
A dia d'avui tan sols queden 15 castells que es mantinguin d'aquells temps, tot i que hom estima que en van arribar a existir prop de 500. Molts castells que van ser destruïts, com el d'Hiroshima (aquest per la bomba atòmica del 1958) han estat reconstruïts.
# Machraa El Ain

Machraa El Ain (en àrab مشرع العين, Maxraʿ al-ʿAyn; en amazic ⵎⴰⵛⵔⴰⵄ ⵍⵄⵉⵏ) és una comuna rural de la província de Taroudant, a la regió de Souss-Massa, al Marroc. Segons el cens de 2014 tenia una població total d'11.378 persones. La seu administrativa de la comuna és a Ain el Madiour.

## Referències

* ↑ «Population légale d'après les résultats du RGPH 2014 sur le Bulletin officiel N° 6354». Arxivat de l'original el 26 de desembre 2018. [Consulta: 19 novembre 2015].
# Picot blanc-i-negre

El picot blanc-i-negre (Meiglyptes jugularis) és una espècie d'ocell de la família dels pícids (Picidae) que habita la selva humida, vegetació secundària i boscos de bambú de les terres baixes fins als 1000 m, a l'oest, sud i est de Myanmar, Tailàndia i Indoxina.
# Cantó de Saint-Paul-2

El cantó de Saint-Paul-2 és un cantó de l'illa de la Reunió, regió d'ultramar francesa de l'oceà Índic. Correspon a una fracció de la comuna de Saint-Paul.
Llista dels consellers generals successius :
| Data d'elecció | Identitat | Partit |
| Des de 2001 | Cyrille Melchior | |

## Referències

* ↑ «Trombinoscope - Département de La Réunion». [Consulta: 16 juliol 2022].
* ↑ «La commune de Saint-Paul». [Consulta: 16 juliol 2022].

## Vegeu també

* Comunes de l'illa de la Reunió
# Xenàgores

Xenàgores (Xenagoras, Ξεναγόρας) fou un historiador grec, esmentat per Dionís d'Halicarnàs. Fou el pare de l'historiador Nimfis i es creu que hauria viscut a la primera part del segle ii aC. Va escriure un llibre titulat Χρόνοι, i un sobre illes titulat Περὶ νήσων.

## Referències

* "Xenagoras". Brill's New Pauly., 2012. Referència. 29 de març de 2012 <http://referenceworks.brillonline.com/entries/brill-s-new-pauly/xenagoras-e12212320>
# Virus de la paràlisi del grill

El virus de la paràlisi del grill o CrPV, per les seves sigles en anglès, és un virus del gènere Cripavirus pertanyent a la familia Dicistroviridae.Atenent a la classificació de Baltimore, aquest virus està inclòs en el grup IV, és a dir, és un virus d'ARN de cadena senzilla positiu. A més el seu genoma és lineal, monopartit ,mesura entre 8,5 i 10,2 kilobases no presenta envolta i la seva càpsida té simetria icosaèdrica. Està distribuït globalment, tot i que va ser aïllat per primer cop per Carl Reinganum l'any 1970 a partir de l'observació de les espècies de grills de camp australians Teleogryllus oceanicus i Teleogryllus commodus. Té un elevat rang d'hostes, de fet, el seu hoste natural són els invertebrats fonamentalment els insectes dels ordres dels Dípters, Lepidòpters, Ortòpters i Heteròpters. En el seu cicle de replicació el virus penetra a la cèl·lula hoste, després allibera l'ARN genòmic viral en el citoplasma que, posteriorment, degut a la síntesi i al tall proteolític de la replicasa ARN1 replicarà i obtindrà un ARN genòmic de doble cadena a partir del genoma que després es transcriurà i es replicarà per tal d'obtenir l'ARN missatger per tal de sintetitzar una nova còpia de genoma. Finalment s'expresa la poliproteïna RNA2 per obtenir les proteïnes estructurals. Alguns exemples de les espècies que infecta són el grill domèstic o la mosca Drosòfila, en aquesta s'ha vist que diferents factors poden modular la defensa antiviral com són les proteïnes anomenades argonautes.

## Referències

* ↑ «Current ICTV Taxonomy Release | ICTV» (en anglès). ICTV (del anglès Comité Internacional de Taxonomia de Virus), 01-07-2021. [Consulta: 13 desembre 2022].
* 1 2 3 «Cripavirus ~ ViralZone» (en anglès). Expasy (Swiss Institute of Bioinformatics), 2008. [Consulta: 13 desembre 2022].
* 1 2 Wilson, Joan E.; Powell, Marguerite J.; Hoover, Susan E.; Sarnow, Peter «Naturally Occurring Dicistronic Cricket Paralysis Virus RNA Is Regulated by Two Internal Ribosome Entry Sites». Molecular and Cellular Biology, 20, 14, 01-07-2000, pàg. 4990–4999. ISSN: 0270-7306. PMID: 10866656.
* ↑ Nayak, Arabinda; Berry, Bassam; Tassetto, Michel; Kunitomi, Mark; Acevedo, Ashley «Cricket paralysis virus antagonizes Argonaute 2 to modulate antiviral defense in Drosophila». Nature Structural & Molecular Biology, 17, 5, 01-05-2010, pàg. 547–554. DOI: 10.1038/nsmb.1810. ISSN: 1545-9985. PMC: 3815677. PMID: 20400949.
# Portada/article abril 8
## Pablo Ruiz Picasso

Pablo Ruiz Picasso (Màlaga, 25 d'octubre del 1881 – Mogins, 8 d'abril del 1973), conegut com a Pablo Picasso, ja que signava amb el segon cognom, és un dels pintors més reconeguts del segle xx. És conegut, sobretot, per haver fundat el cubisme, juntament amb Georges Braque. Va treballar també la ceràmica, l'escultura amb bronze, el collage, i fins i tot va fer poesia. Va crear més de 20.000 obres al llarg de la seva vida.
Durant el seu recorregut estilístic, Picasso va tocar moviments diversos, com el modernisme, el surrealisme, el cubisme i l'expressionisme, aquest darrer clarament influït per la Guerra Civil espanyola —en la qual es va comprometre amb els republicans— i la Segona Guerra Mundial.
# MTF

MTF té els següents significats:
* Make Trade Fair, campanya d'Oxfam per promoure el comerç just
* Força dels Tigres Musulmans (del seu nom en anglès Muslim Tiger Force), moviment armat històric d'Assam (Índia)
* Funció de transferència de modulació (del seu nom en anglès Modulation Transfer Function), corba d'avaluació de qualitat d'una imatge digital
# Picot ardent de Bengala

El picot ardent de Bengala (Dinopium benghalense) és una espècie d'ocell de la família dels pícids (Picidae) que habita els boscos, ciutats i jardins de les terres baixes fins als 1700 m, al Pakistan, Índia i oest de Myanmar.
# Cantó de Les Saintes

El cantó de Les Saintes era una divisió administrativa francesa situat al departament i la regió de Guadalupe. Comprenia l'arxipèlag de Les Saintes. Comptava amb 2 municipis i el cap era Terre-de-Haut. Va existir de 1964 a 2015.

## Municipis

* Terre-de-Haut
* Terre-de-Bas

## Administració

Llista dels consellers generals successius :
| Període | Identitat | Partit |
| 1995-2008 | Prosper Petit | Objectif Guadeloupe – UMP |
| 2008-2015 | Hilaire Brudey | FGPS |
| Les dades anteriors no són pas conegudes ||||
# Turó de la Costa del Clot

El Turó del Clot del Piu és una muntanya de 1.391,8 metres del terme municipal de Conca de Dalt, a l'antic terme de Toralla i Serradell, del Pallars Jussà, en terres del poble de Serradell.
Està situat a la Serra de Sant Salvador, al vessant nord, al límit de migdia de la vall del riu de Serradell. És al nord-oest del cim de Santes Creus, al nord-est de la Collada Viella i de l'Espluga Viella. És al damunt i al sud de l'Obac de Serradell, a migdia del poble de Serradell.

## Enllaços externs

* Institut Cartogràfic de Catalunya
# Premis Solstici de Literatura Jove

Els premis Solstici de Literatura jove són uns premis convocats per L'Ajuntament de Manises des de 1985 per al foment de la literatura en valencià entre els joves entre els 13 i 30 anys, en les modalitats de poesia, narrativa curta i còmic.

## Referències

* ↑ «Els Premis Solstici de Literatura Jove ja tenen guanyadors en la seua edició de 2013» (en castellà). [Consulta: 19 desembre 2020].
# Manuel Esteba i Gallego

Manuel Esteba i Gallego (Barcelona, 17 d'abril de 1941 - Barcelona, 4 de febrer de 2010) més conegut com a Manuel Esteba fou un director de cinema català.

## Biografia

Manuel Esteba fou fill d'Isidro Esteba Sanahuja, productor i distribuïdor de cinema. Des dels 8 anys va estudiar Pintura a l'Escola d'Arts i Oficis de Barcelona. Deu anys més tard, realitzà diferents exposicions a Barcelona, Mataró, Mallorca i Madrid. A la capital espanyola va estudiar Filosofia i Lletres a Madrid. Més tard va dedicar-se al teatre, on va ser ajudant de direcció de diferents directors com Antonio Santillán, Ladislao Vajda, José María Elorrieta, Tulio Demicheli i León Klimovsky. Va entrar en contacte amb el cinema com a meritori, script i ajudant de direcció. També fou guionista i productor executiu d'algunes pel·lícules. Com a director va rodar més d'una desena de pel·lícules, incloses algunes cintes eròtiques.

## Filmografia

* 1967. El aprendiz de clown
* 1967. Hola, señor Dios
* 1969. Agáchate, que disparan
* 1970. Veinte pasos para la muerte
* 1972. Una cuerda al amanecer
* 1972. Horror Story (protagonitzada pels Hermanos Calatrava)
* 1973. Los Kalatrava contra el imperio karate (protagonitzada pels Hermanos Calatrava)
* 1975. El despertar de los sentidos
* 1977. Más allá del fin del mundo-Espectro
* 1978. Trampa sexual
* 1980. Viciosas al desnudo
* 1981. Sexo sangriento
* 1981. Porno: situación límite
* 1983. El E.T.E. y el OTO (protagonitzada pels Hermanos Calatrava)

## Referències

* ↑ «Manuel Esteba». IMDb. [Consulta: 13 novembre 2018].
* 1 2 3 4 Magí., Crusells,. Directores de cine en Cataluña: de la A a la Z. Barcelona: Publicacions i Edicions, Universitat de Barcelona, [2009], ©2008. ISBN 9788447533169.
* ↑ A., Pérez Gómez, Angel. Cine español 1951/1978: diccionario de directores. Bilbao: Mensajero, D.L. 1979. ISBN 8427111738.
* 1 2 Diccionario del cine español. Madrid: Alianza Editorial, 1998. ISBN 8420652571.
# Picot ardent de Palawan

El picot ardent de Palawan (Dinopium everetti) és una espècie d'ocell de la família dels pícids (Picidae) que habita boscos oberts, ciutats, manglars i selva humida de les Filipines occidentals.
# Cantó de Sant Amans

El cantó de Sant Amans és un cantó francès del departament del Losera, a la regió d'Occitània. Està enquadrat al districte de Mende, té 10 municipis i el cap cantonal és Sant Amans.

## Municipis

* Estaples
* La Cham
* Las Làubias
* Ribennas
* Rieutòrt de Randon
* Sant Amans
* Sent Daunís de Marjarida
* Sent Gal
* Cervièiras
* La Vialadiu

## Vegeu també

* Cantons de la Losera
# Espronceda (Navarra)

Espronceda és un municipi de Navarra, a la comarca d'Estella Occidental, dins la merindad d'Estella. Limita al nord amb Torralba del Río i Mirafuentes, al sud amb Armañanzas, a l'est amb Desojo i a l'oest amb Bargota.

## Demografia

Evolució demogràfica :
| 1996 | 1998 | 1999 | 2000 | 2001 | 2002 | 2003 | 2004 | 2005 | 2006 | 2007 |
| 178 | 181 | 178 | 171 | 167 | 170 | 164 | 162 | 158 | 151 | 144 |
| Fonts: Espronceda i Institut d'Estadística de Navarra |||||||||||
# Trinxat

* Per al tipus de partició heràldica, vegeu Trinxat (heràldica).
Trinxat és un plat de la Cerdanya, l'Alt Urgell i Andorra fet a base de bullir patata i col i després triturar-les i barrejar-les. S'hi afegeix cansalada i algun tipus de llard (greix) per tal de fregir la mixta. Ocasionalment s'hi afegeix all fregit. Per acabar, es fregeix tot en una paella al fogó fins que queda cuit i amb forma de truita de patata.
Té l'aspecte d'una truita petita, esqueixada amb trossos de col que li proporciona un toc de verd fosc. Se'n sol menjar durant l'hivern, sent un menjar calorífic. Sovint va acompanyat amb cansalada. És un plat destacat dins de la cuina catalana de muntanya i a Puigcerdà se celebra cada any la Festa del Trinxat.

## Recepta

Els ingredients són patata, col d'hivern, porc salat o cansalada, i per assaonar oli d'oliva i all. Sovint a l'Alt Urgell canvien la cansalada per papada del porc.

## Vegeu també

* Patates emmascarades

## Referències

* ↑ ‘Lleida cocina’, guia publicada per la Diputació de Lleida
* ↑ Gastronomia, Arxivat 2009-10-19 a Wayback Machine. comunitat rural de l'Alt Urgell
* 1 2 El Periódico de Catalunya, el trinxat.
* ↑ Plana web oficial d'Andorra
* ↑ ‘Cerdanya, la gran vall del Pirineu’, guia publicada pel Consell Comarcal de la Cerdanya

## Enllaços externs

* Gastronomia Cerdanya" Arxivat 2015-07-06 a Wayback Machine.
* Plana web oficial d'Andorra Recepta per a trinxat d'Andorra
* Recepta del trinxat de la Cerdanya a la gastroteca.cat
Gastronomia dels territoris catalanoparlants :
Companatges i condiments :
Viccionari
# Manuel Esquembre Bañuls

Manuel Esquembre Bañuls, també conegut com a Maesba (Alacant, 1931) és un empresari i periodista valencià, editor de Canfali.
Instal·lat a Benidorm, ha centrat la seua trajectòria en l'edició de Canfali, que ha tingut influència a la vida social de les comarques de la Marina Alta i la Marina Baixa, i a la redacció de Benidorm han treballat periodistes que han destacat a la premsa de la província d'Alacant com per expemple Juan Ramón Gil. Durant els anys de la Transició, Canfali va protagonitzar algunes controvèrsies per articles escrits per Maesba referents a personalitats com ara l'ex senador socialista Arturo Lizón. L'agost de 2007 Esquembre va enviudar de Juana Lon Sala. El 2018, quan ja era el degà de la premsa comarcal, Maesba fou condemnat novament per difamació.

## Referències

* ↑ «El alcalde de Benidorm recibe la primera medalla de oro de "Canfali"». ABC.
* ↑ «Condenado a un año de destierro el editor del semanario "Canfali"». El País.
* ↑ «Ayer se cumplía el décimo aniversario de la muerte de Juana Lon Sala, la mujer del decano de la prensa local benidormí, Manuel Esquembre Bañuls». Calvari.
* ↑ «Condenan por delitos de calumnias e injurias al periodista y a la mujer que difundieron una historia falsa sobre el portavoz de Cs». Radiosirena. Arxivat de l'original el 2019-08-21 [Consulta: 21 agost 2019].
# Pic de Nou Fonts

El Pic de Nou Fonts, o de les Nou Fonts, o de Noufonts, és una muntanya de 2.861 metres del Pirineu axial, situada entre els termes municipal de Queralbs, de la comarca del Ripollès, i comunal de Fontpedrosa, de la del Conflent, a la Catalunya del Nord.
És a la zona sud-oest del terme de Fontpedrosa i a la nord-oest del de Queralbs, a llevant del Pic d'Eina i al nord-est del Coll de Noufonts.
Aquest cim està inclòs en el llistat dels 100 cims de la FEEC. També és un destí freqüent en les rutes excursionistes, sobretot des del Ripollès.

## Rutes

La ruta més comuna és des de la Vall de Núria.
L'inici es troba just a l'Estació de Núria del cremallera. Des de l'andana s'accedeix al punt de sortida de les cabines que duen a l'alberg del Pic de l'Àliga, per unes escales metàl·liques. Un cop en aquest planell superior, cal girar a l'esquerra, i uns metres més endavant ja es veu el pal indicador de la pujada al Noufonts, seguint les traces del GR 11.

## Referències

* ↑ Nomenclàtor toponímic de la Catalunya del Nord, 2007.
* ↑ Altituds preses del Mapa Topogràfic de Catalunya 1:10.000 de l'Institut Cartogràfic de Catalunya
* ↑ El Pic de Nou Fonts en els ortofotomapes de l'IGN
* ↑ «Repte 100 cims». Federació d'Entitats Excursionistes de Catalunya. Arxivat de l'original el 28 de març 2019. [Consulta: 3 febrer 2018].
* ↑ Ruta de Wikiloc des del Ripollès

## Bibliografia

* Mapa Vall de Núria, ed. Alpina.
# Cantó de Sanhas

El cantó de Sanhas és un cantó francès del departament del Cantal, a la regió d'Alvèrnia. Està inclòs en el districte de Mauriac, té 12 municipis i el cap cantonal és Sanhas.

## Municipis

* Antinhac
* Bassinhac
* Champanhac
* Madic
* La Monselie
* Le Monteil
* Sanhas
* Saint-Pierre
* Sauvat
* Vebret
* Veyrières
* Ydes

## Història

Llista dels consellers generals successius :
| Data d'elecció | Identitat | Partit |
| 1900-1922 | Antonin Béal | radical |
| 1923-1963 | Alfred Basset | radical |
| 1963-1976 | Paul Espinasse | CNIP |
| 1976-2008 | Roger Besse | RPR |
| 2008- | Stéphane Briant | MoDem |
| les dades anteriors no són pas conegudes ||||

## Demografia

Evolució demogràfica :
| 1962 | 1968 | 1975 | 1982 | 1990 | 1999 | 2007 |
| 6.388 | 7.044 | 6.586 | 6.646 | 6.562 | 6.223 | 5.945 |

## Vegeu també

* Cantons del Cantal
# Visualitzador de matriu

Un visualitzador de matriu (o Dot matrix display) és un dispositiu de visualització utilitzat per mostrar informació en màquines, rellotges, indicadors de sortida del ferrocarril i molts altres dispositius que requereixen un dispositiu de pantalla senzill de resolució limitada.
El visualitzador consisteix en una matriu de punts lluminosos o indicadors mecànics arranjats en una configuració rectangular (altres formes també són possibles, tot i que no gaire emprades) on s'hi poden mostrar text o gràfics encenent o apagant punts seleccionats de la matriu. Un hardware controla la matriu de punts convertint les instruccions d'un processador en senyals que encenen o apaguen els punts de la matriu de manera que es produeix la visualització desitjada.

## Resolucions habituals

Mides comunes de pantalles de matriu de punts:
* 128×16 (Dues línies - 20x2)
* 128×32 (Quatre línies - 20x4)
* 128×64 (Vuit línies - 20x8)
Altres mides inclouen:
* 92×31 (Quatre o tres línies)

## Altres resolucions

* Una mida corrent per un caràcter és la de 5×7 píxels, ja sigui separats per línies en blanc sense punts (com en la majoria de pantalles de només text), o amb línies de píxels en blanc (fent la mida real de 6x8 píxels). Això es pot veure en la majoria de les calculadores gràfiques, com les calculadores Casio, TI-82 o superiors.
* Hi ha una mida més petita, de 3×5 píxels (o 4x6 quan se separa amb píxels en blanc), emprada en la calculadora TI-80 per a la pòlissa de mida fixa de 3 x 5 píxels o o en la majoria de calculadores 7×5 com a pòlissa proporcional (1×5 a 5×5). L'inconvenient de la matriu de 7x5 és que és massa petita i els caràcters en minúscula amb astes descendents no resulten agradables a la vista. Per tal de pal·liar aquests defectes s'utilitza una matriu amb el format 11 × 9 que dona una resolució molt superior.
* Les matrius de punts de suficient resolució es poden programar per tal d'emular als habituals patrons numèrics de set segments .
* També hi ha una mida més gran, de 5 × 9 píxels, que s'utilitza en moltes calculadores de visualització quasi-natural.

## Vegeu també

* Exemples de pantalla
* Flip-disc
* Catorze segments
* LED
* Setze segments

## Referències

* ↑ Ekbert Hering, Klaus Bressler, Jürgen Gutekunst: Elektronik für Ingenieure und Naturwissenschaftler. 6., vollständig aktualisierte und erweiterte Auflage. Springer Vieweg, Berlin u. a. 2014, ISBN 978-3-642-05499-0, S. 335–336.

## Enllaços externs

* Tipus de lletra de set segments de Harvey Twyman Arxivat 2016-11-17 a Wayback Machine. (anglès)
* Enllaç per descarregar el full de dades
# Trinxeres del bosc de Can Puig

Les Trinxeres del bosc de Can Puig és una obra del municipi de Vidreres (Selva) inclosa en l'Inventari del Patrimoni Arquitectònic de Catalunya.

## Descripció

Es tracta d'un seguit de quatre forats excavats al sòl amb forma tendent a quadrangular i amb els vèrtex arrodonits. Són uns espais que ronden els cinc o deu metres quadrats situats enmig d'un bosc de pi, roure i suro.
Les rases tenen una amplada d'un metre a un metre i mig i vuitanta centímetres de fondària.

## Història

L'origen d'aquestes trinxeres està en el camp d'aviació de l'exèrcit republicà que es va organitzar a l'esplanada que hi havia entre el bosc de Can Puig i Can Vall-llosera.
Aquest lloc va servir, el 1938, per amagar i preservar dels possibles atacs aeris els bidons de combustible del camp d'aviació. El combustible s'hi apilava en forma de carbonera, com piles de llenya.
Els forats van ser fets, en part, per gent dels voltants que hi treballà com a peó.
També fou lloc de dipòsit de bombes.
Des de 1939 està abandonat. El bosc continua creixent, però com que sobretot hi ha pins, és força net.

## Referències

* 1 2 3 4 5 6 7 «Trinxeres del bosc de Can Puig». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 30 novembre 2015].

### Bibliografia

* Llinàs i Pol, Joan; Merino i Serra, Jordi; El Patrimoni de la Selva: Inventari històric artístic i arqueològic dels municipis de la Comarca,1998
* AADD: El Camp d'aviació de Vidreres durant la Guerra Civil (1936-1939), Oct. 2000
# Xavier Díaz i Pons

Javier Díaz Pons, més conegut com a Mágico Díaz, és un exfutbolista espanyol. Va nàixer a Sa Pobla el 3 d'abril de 1968. Ocupava la posició de migcampista.

## Trajectòria

Sorgeix de les categories inferiors del RCD Espanyol, debutant amb el primer equip a la campanya 88/89, en la qual disputa 10 partits de primera divisió. Eixe any l'Espanyol baixa a Segona, i a la categoria d'argent, el balear marca 2 gols en 12 partits. De nou a Primera, entre 1990 i 1992 el migcampista es consolida a l'equip perico, tot i que no arriba a aconseguir la titularitat.
La temporada 92/93 marxa al CP Mérida, on juga 36 partits i marca dos gols. Els extremenys militen a la Segona Divisió, igual que els seus següents equips, el Reial Betis (93/94) i el Palamós CF (94/95). Després d'un temps sense equip, recalaria al CE L'Hospitalet i a l'Écija Balompié, on marca 3 gols en 17 partits durant la segona volta de la temporada 96/97. També militaria a l'Europa abans de retirar-se.
Després de penjar les botes, l'illenc ha seguit vinculat al món del futbol com a representant de futbolistes, com en Joan Verdú o l'Ivan Ramis.

## Referències

* ↑ El representant de Ramis nega que el traspàs es frustrara per les comissions

## Enllaços externs

* Fitxa del jugador
# Prefecte de l'annona

Prefecte de l'Annona (en llatí Praefectus Annonae) era l'encarregat del proveïment de gra als mercats de Roma, ja fos des de l'interior o de l'exterior del territori de l'Antiga Roma.
Aquesta magistratura no existia sota la República i només es van nomenar aquests prefectes en alguns moments de greu escassetat. La primera vegada va ser l'any 439 aC, després de la primera gran fam del 440 aC, i va exercir el càrrec Luci Minuci Augurí. Va ser nomenat per un any, i l'any següent va ser reelegit per un període indefinit.
Gneu Pompeu va rebre la superintendència dels proveïments per cinc anys, segons Cassi Dió i Ciceró, però va ser més com a mesura més política que per necessitat. August va agafar el mateix càrrec l'any 28 aC, però va determinar que exercirien la magistratura durant un any dues persones que haguessin estat pretors cinc anys abans, i més tard a persones de rang consular, però simultàniament va crear una magistratura a la que va donar el nom de prefecte de l'annona que era un càrrec amb jurisdicció sobre totes les matèries referides al gra i que havia de vetllar per garantir-ne el subministrament. A les seves ordres tenia diversos procuratores a les províncies i a Òstia, i una gran plantilla d'escrivans (tabularii) i superintendents dels magatzems de gra. Aquest funcionari era escollit entre els equites, i no era una de les magistratures ordinàries. El càrrec va subsistir durant tot l'Imperi.

## Referències

* ↑ Hall, Joshua R. «Food insecurity in Early Rome» (en anglès). Ancient World Magazine, 14-08-2018. [Consulta: 8 gener 2021].
* ↑ Titus Livi. Ab Urbe Condita, IV, 2
* ↑ Cassi Dió. Historia romana (Ῥωμαικὴ ἱστορία), XXXIX, 9
* ↑ Ciceró. Epistulae ad Atticum, IV, 1
* ↑ Smith, William (ed.). «Praefectus Annonae». A Dictionary of Greek and Roman Antiquities (1890). [Consulta: 28 juny 2022].